Aastfräisk Huus

miniatur| Woondeel fon dät Aukshuus. Dät Huus uut 1822  is in dät Museumstäärp Kloppenbuurich wier apbaud wuuden.
Dät Aastfräiske Huus, uk Gulfhuus namd, is n Huustyp uut Aast-Fräislound un Groningerlound, die ätter dän groote Bround in Skäddel uk in dät Seelterlound ienwonderd is. 

 Apbau 

Woonhuus un Staal sunt innerdoat unner een Täk baud, oaber uurs as in t eepene Huus, fonunner tränd truch ju Broundmuure. Dät Täk fon dän Staal (Bääterhuus) is wieder häärunnerleeken as dät fon t Woonhuus (Faanderhuus), wiertruch dät Bääterhuus bradder is. Dät Huus wäd nit fon do Muuren drain, man fon do holtene Stiepele int Binnere.
Dät Gulfhuus is namd ätter dät Aadenleeger inne Midde fon dät Huus, dän Gulf. Die is nit appe Been, man appe Gruund, so dät me eenfach mädde Woain truch ju Grootdoore inne Göäwel appe Toal fiere konn, die Aaden ienleegerje un truch ju uur Grootdoore an t Faandereend wier ruutfiere kon. Ap ju uur Siede is ju Groupe, wier do Bäiste stounde un inne bääterste Timpe dät Plumpsklo is. Ieuwenske dän Gulf sunt Hukke foar Swiene un Koolwere un n Hoangstestaal, wieruur noch n Been foar Hoo un Aaden is.

 Geskichte 
Dät Aastfräiske Huus is äntsteen in t 16. un 17. Jierhunnert in Aastfräislound. Do Buuren bruukten n gratter Leeger, wil jo truch beetere Technik moor Aaden hieden. In t foaren räkte dät Leeger appen Been fon t Ooldfräiske Buurenhuus. Fon deer oun wiedede t sik in gans Noudwäästdüütsklound un sogoar in Hollound un Flandern uut. Ätter dän groote Bround fon Skäddel 1821 koom t dan uk in t Seelterlound, wier t dan dät eepene Huus fertroang.

Kategorie:Aast-Fräislound
Kategorie:Baukunst
Kategorie:Materielle Kultuur
Kategorie:Bauwierk
Kategorie:Seelterlound